b'\n_START_ARTICLE_\nTromina\n_START_PARAGRAPH_\nTrom\xc3\xadna (tudi triom\xc3\xadna ali trinom\xc3\xadna) je poliomina, ki jo sestavljajo trije skladni neprekrivajo\xc4\x8di se enotski kvadrati ortogonalno povezani po stranici. Beseda tromina izhaja iz starogr\xc5\xa1ke besede \xcf\x84\xcf\x81\xce\xb5\xe1\xbf\x96\xcf\x82: tre\xc3\xaes - tri in domina._NEWLINE_Obstajata 2 razli\xc4\x8dni prosti tromini, ki se obi\xc4\x8dajno ozna\xc4\x8dujeta s \xc4\x8drkama latini\xc4\x8dne abecede\xc2\xa0\xc2\xbbI\xc2\xab\xc2\xa0in\xc2\xa0\xc2\xbbL\xc2\xab, katerima sta delno podobni. Tromina L se ozna\xc4\x8duje tudi s \xc4\x8drko\xc2\xa0\xc2\xbbV\xc2\xab. Praviloma tromina, ki izhaja iz zrcaljenja ali zasuka poljubne tromine, ne \xc5\xa1teje za druga\xc4\x8den lik, \xc4\x8deprav zrcaljenje pri trominah nima pomena. Celotna mno\xc5\xbeica tromin se imenuje tudi tromino. Naslednji trije liki:_NEWLINE_  _NEWLINE_niso tromine, saj so vsaj enkrat povezani le z ogli\xc5\xa1\xc4\x8dema. Tak\xc5\xa1ni liki, imenovani netromine, skupaj s prostimi trominami tvorijo mno\xc5\xbeico likov, imenovanih (prosti) tripleti. Tripleti se pojavljajo v Conwayjevi igri \xc5\xbeivljenja._NEWLINE_Ker imata obe tromini osno simetrijo, sta tudi edini enostranski tromini. \xc4\x8ce se upo\xc5\xa1teva \xc5\xa1e zasuke, obstaja \xc5\xa1est negibnih tromin: dve I in \xc5\xa1tiri L. Lahko se jih dobi z vrtenjem zgornjih dveh oblik za kote 90\xc2\xb0, 180\xc2\xb0 in 270\xc2\xb0.'